Ritratt: Clifton Fenech (DOI)  Il-Prim Ministru Robert Abela żar il-kumpanija Toly fl-okkażjoni tal-50 anniversarju minn meta bdiet taħdem f'Malta. Waqt żjara lill-ħaddiema, flimkien mat-tmexxija tal-istess kumpanija, dehret evidenti r-rieda li Toly tibqa' ssaħħaħ l-operat tagħha f'pajjiżna inkluż b'investiment ta' €20 miljun li sar riċentament f'espansjoni infrastrutturali. Il-kumpanija toffri servizz lil diversi ditti internazzjonali, fosthom 23 mill-aktar 30 ditta importanti fis-settur kożmetiku. Wara li bdiet f'Malta, Toly espandiet u għandha uffiċini allokati fl-Amerka, fl Ewropa, fl-Ażja u f'reġjuni oħra madwar id-dinja. F'pajjiżna Toly tħaddem iżjed minn 300 impjegat. Fid-diskors tiegħu, il-Prim Ministru spjega kif il-gvern se jibqa' joħloq l-ambjent ideali biex din ir relazzjoni tkompli tissaħħaħ fiż-żmien li ġej. Innota kif l-aħħar xhur ma kinux faċli għal ħadd kawża tal-pandemija, iżda r-reżiljenza tal-kumpanija wasslet biex toħroġ minn dan il-perjodu b'saħħitha. Hawn tenna l-impenn tiegħu li pajjiżna jżomm dan is-sens ta' intraprenditorija li tagħmel lil Malta pajjiż reżiljenti biex taħdem fih, fejn il-gvern huwa impenjat li jgħin lin-negozji. "Għandna issa l-ewwel riżultati tal-politika ekonomika progressiva tagħna. Illum, għandna l-inqas rata ta' qgħad fl-istorja. It-tkabbir ekonomiku hu ikbar mit-tbassir li kellna u l-livell ta' investiment huwa superjuri għal dak fis-sena ta' qabel il-pandemija," qal il-Prim Ministru, li tkellem fid-dettall ukoll dwar il-bżonn ta' ekonomija sostenibbli. Hawn tkellem dwar l-isfida tat-tibdil fil-klima, qal li din teħtieġ l-istess impenn fil-ġlieda li wrejna kontra l-pandemija u għalhekk pajjiżna qed ipoġġi 'l quddiem miri ambizzjużi. "Ekonomija b'saħħitha trid ambjent b'saħħtu," qal il-Prim Ministru li tkellem fuq il-ħtieġa ta' investiment f'enerġija rinovabbli, fis-saħħa tan-nies u spazji miftuħa. "Biex din il-viżjoni tirnexxi għandna bżonn lil kulħadd parteċipi." Il-Prim Ministru Abela awgura lil Toly għal mod kif l-impjant inawgurat dan l-aħħar kien iddisinjat b'mod sostenibbli. "Kif rajna fis-snin riċenti, nafu kif nibdlu l-isfidi f'opportunitajiet. Nemmen li l-isfidi li għandna bħalissa se jkunu opportunità għat-tkabbir," sostna l-Prim Ministru. Min-naħa t-tiegħu l-Kap Eżekuttiv u ċ-Ċermen tal-kumpanija Andy Gatesy qal li meta d-dinja bdie taffaċċja l-kriżi globali tal-pandemija, ikkometta ruħu sabiex it-tmexxija tal-grupp Toly tagħmel l-almu tagħha u żżomm in-nies siguri filwaqt li ssalva l-impjiegi. "Bqajna dejjem f'kuntatt kontinwu mal-gvern u mal-Malta Enterprise. L-appoġġ li ngħatajna mill gvern, inkluż il-wage supplement, għen lil Toly ittaffi l-impatt li kellha fuq l-operat tagħha. Filwaqt li l-ewwel nofs tas-sena kien qed jibda bil-mod ħafna, rajna d-dħul tal-ordnijiet jiżdiedu sostanzjalment u ninsabu kunfidenti fi tmiem aħjar għal din is-sena," stqarr is-Sur Gatesy. Preżenti matul iż-żjara kien hemm il-Ministru għall-Ekonomija u l-Industrija Silvio Schembri u l Ministru għall-Enerġija, l-Intrapriża u l-Iżvilupp Sostenibbli Miriam Dalli. Dan it-tagħrif twassal mid-Dipartiment tal-Informazzjoni.